再韻
作者：魏了翁
朝代：宋

paragraphs: 文華滅質甚塵土，物欲戕生劇豺虎。
三年挂舌坐林臯，日月往來雲散聚。
夫容自與詩腸謀，雖無顔色媚涂陬。
夢隨春草撩客兒，手抉雲錦分潮州。
平生耻作山雞照，對此忘其爲不肖。
爲華破戒哦七字，殆似五噫發梁耀。
李君不爲揜覆之，喚取奚錦披封泥。
繅車引出萬絲緒，衣被山谷春無輝。
山中華木迭賓送，人把榮枯同幻夢。
卧看夫容生未生，滿目天機供日用。